# **د لرغوني زابل کرنه او اوبیزې سرچینې**

زابل د افغانستان په سوېل لوېديځ کې د كابل ـ كندهار پر لويه لار پروت ولایت دی، چې ۱۷ زره او ۲۹۳کيلومتره مربع مساحت لري.

د زابل ختیځ خواته غزني، پکتیکا او د ډېورنډ پوله، شمال ته یې غزني، لوېدیځ ته یې کندهار او روزګان او سوېل ته یې د کندهار ولایت پروت دي.

هوا او اقليم يې په ژمي كې معتدل او په دوبي كې ګرم دى، مركز يې د کلات ښار دى او څه باندې یو زر او ۵۰۰ کلي لري. د يوې سروې له مخې، زابل دا مهال یو میلیون او ۵۸ زره او ۹۴۰تنه وګړي لري.

زابل د اداري وېش له مخې، د مرکز کلات په ګډون ۱۱ اداري واحدونه لري ، چې شملزي، ارغنداب، خاك افغان، داى چوپان، ميزانه، شاجوى، شهرصفا، اټغر، شينكۍ، نوبهار او سيوري ولسوالۍ په کې شاملې دي. په دغه ولايت كې توخي، هوتك او د دې ترڅنګ، تركي، اندړ، سليمانخېل، ناصر، خروټي، كاكړ، احمدزي، پوپلزي، وردګ، يوسفزي، صافيان او شيراڼي استوګن دي.

## **د اوبو سرچینې او سیندونه:**

د زابل په ولایت کې د اوبولګولو یو شمېر سیندونه او سرچینې دي، چې زابلیان ورڅخه له ورځنیو چارو نیوي بیا تر کرکېلي او نور اړتیاو پوره کولو په پار ګټه پورته کوي، د زابل په مرکز کلات کې د ترنک سیند د نوخیز کاریز، کاګري، شین غر، ریګي کلا مجید خان کاریز، د شیر اباد چینې د چهل دختران د اوبوزېرمه او درې زره او ۵۰۰ کړۍ څاګانې د اوبولګولو هغه سرچینې دي چې خلک ترې ګټه پورته کوي په دې ولایت کې د اوبولګولو یوشمېر کانالونه هم جوړ شوي، چې د اوبولګولو په برخه کې د خلکو ستونزې هوارې کړي دي.

## **کرنه:**

زابل یو کرنيز ولايت دى، ډېره ځمکه يې هواره ده، چې د سيندونو، ویالو او کانالونو له لارې یې ډيره برخه خړوبویږي، دغه راز زابل کې کاريزونه او چينې شته او ترڅنګ يې هوا هم معتدله او دکرنې لپاره مناسبه ده. زابل۲۱۶ زره او ۴۵۷ هکټاره اوبیزې او للمي کرنیزې ځمکې لري، چې له دې ډلې ۶۲ زره هکټاره یې اوبیزې ځمکې، ۹۵ زره هکټاره یې للمي ځمکې، ۲۹ زره هکټاره یې بڼونه، ۱۵ زره او ۲۵ هکټاره تاکستانونه، دوه زره هکټار یې طبیعي ځنګلونه، پنځه زره هکټاره یې څړځایونه او چمنونه او اته زر او ۴۳۲ هکټاره یې شاړې ځمکې دي.

د زابل کرنیز تولیدات غنم، جوار، وریجې، ږدن، وربشې، پنبه، نخود، لوبیا، مۍ، رومي، سویابین، تور زیره، سپین زیره، کونځلي، لمر ګل، بېنډۍ او زعفران دي. ددې ترڅنګ په دې ولایت کې انار، انګور، شفتالو، زردالو، انځر، شکرپاره، هندواڼې، خټکي، بادرنګ، بادام او نور مېوې هم په پراخه کچه تولیدیږي. د تېرو کلونو په پرتله سږکال ددې ولایت د مېوو او نورو غلودانو د حاصلاتو کچه هم لوړې شوي دي.

د زابل د کرنې ادارې د احصایې له مخې ددې ولایت په ۱۰ زره او ۳۰۰ هکټاره ځمکه کې غنم او وربشې کرل کیږي، چې نږدې ۲۲ زره او ۱۲۸مټریک ټنه حاصل ترې په لاس راځي.

ددې ترڅنګ په دې ولایت کې تیلي او صنعتي نباتات هم کرل کیږي کونځلې، پنبه، لمرګل، سویابین، زعفران، کرابیه او زیره هغه تیلي او صنعتي نباتات دي، چې په دې ولایت کې کرل کیږي.

هندواڼه، خټکی، بادرنګ، رومیان، توربانجان، بېنډۍ، کدو او پیاز ددې ولایت نور غوره کرنیز توکي دي، چې په منځنۍ کچه ددې ولایت په یو زر او ۹۲۵ هکټاره ځمکه کې یاد کرنیز توکي کرل کیږي او کلنۍ حاصل یې ۱۲ زره او ۸۴۲ مټریک ټنو ته رسیږي.

ددې ترڅنګ په دې وروستیو کې په دې ولایت کې د بڼوالۍ چارې هم پراخې شوي دي. د زابل په ۲۹ زره هکټاره ځمکه کې د بېلابېلو مېوو لکه د انارو، انګورو، زردالو، شفتالو، انځر او نورو مېوو بڼونه جوړ شوي دي او ترڅنګ یې په دې ولایت کې ۱۵ زره او ۲۵ هکټاره تاکستانونه هم شتون لري.

د بزګرۍ او بڼوالۍ ترڅنګ ددې ولایت ډېر شمېر اوسیدونکي د مالدارۍ چارې پرمخ وړي او د مالدارۍ له لارې د خپل کورنۍ لګښتونه پوره کوي. په دې ولایت کې د غوا ساتنې پنځه فارمونه او د غوښینو چرګانو روزنې ۱۳ خصوصي فارمونه شتون لري.

ددې ولايت خلک زيات په كرنه او مالدرۍ بوخت دي ،چې عمده حاصلات يې، بادام، غنم، اوربشې جوار، مۍ او نورې غلې دانې دي، خو د تازه مېو په برخه كې هم دغه ولايت ډېرې مېوې لكه خټكي، هندواڼې، انار، انګور، انځر ، بادام او توت لري. په زابل کې د سوداګرۍ چارې د پام وړ نه دي، خو بيا هم په دغه ولايت كې د بادامو، زردالو، انګورو، غنمو، وربشو او جوارو سوداګري کيږي ، چې يو شمېر خلک يې په کار بوخت کړي دي.